NARIADENIE KOMISIE (ES) č. 84/2009
z 27. januára 2009,
ktorým sa mení a dopĺňa nariadenie (ES) č. 1342/2003, ktorým sa ustanovujú podrobné pravidlá uplatňovania systému dovozných a vývozných licencií na obilniny a ryžu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 161 ods. 3 v spojení s jeho článkom 4,
keďže:
(1)
Nariadením Komisie (ES) č. 1342/2003 (2) sa v jeho článku 8 ustanovujú lehoty vydávania vývozných povolení. V tejto súvislosti sa ustanovuje bežná lehota vydávania povolení uplatniteľná na vyvezené výrobky, na ktoré sa stanovila náhrada, a to aj nulová, na tretí pracovný deň odo dňa podania žiadosti. Táto lehota sa však môže ukázať ako príliš dlhá v prípade, že sa má vývoz uskutočniť okamžite. Keď sa hospodárske subjekty dostanú do takejto situácie, bolo by vhodné umožniť tým, ktorí o to požiadajú, aby bezodkladne získali vývozné povolenie a aby im bolo vydané v deň podania žiadosti s cieľom zjednodušiť administratívne formality.
(2)
Je však potrebné zabezpečiť, aby skrátenie lehoty na vydávanie povolení neumožnilo príslušným hospodárskym subjektom zvýhodnenie oproti ostatným hospodárskym subjektom, najmä pokiaľ sa vývozné poplatky mali stanoviť do troch dní odo dňa podania žiadosti. Na tento účel je vhodné ustanoviť, aby vydaním vývozného povolenia v deň podania žiadosti nevznikol nárok na zaplatenie náhrady a aby sa v prípade, že sa poplatky mali stanoviť pred prijatím vývozného vyhlásenia, tieto poplatky uplatňovali na príslušné výrobky.
(3)
V tejto súvislosti je takisto vhodné upresniť dobu platnosti tohto typu povolenia a požadovanú čiastku v rámci záruky.
(4)
Nariadenie (ES) č. 1342/2003 by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (ES) č. 1342/2003 sa mení a dopĺňa takto:
1.
Článok 6 ods. 2 sa nahrádza takto:
„2. Odchylne od odseku 1 uplynie pre výrobky uvedené v bode A časti II prílohy II k nariadeniu (ES) č. 376/2008 platnosť vývozných povolení šesťdesiatym dňom odo dňa ich vydania v zmysle článku 22 ods. 1 uvedeného nariadenia, pokiaľ sa nestanovila náhrada, či už vopred, alebo nie, alebo pokiaľ sa tieto produkty vyvážajú bez náhrady v súlade s článkom 8 ods. 3 tohto nariadenia.“
2.
Do článku 8 sa pridáva tento odsek 3:
„3. Odchylne od odseku 1 sa vývozné povolenia pre výrobky, v prípade ktorých sa stanovila náhrada, vydávajú na žiadosť hospodárskeho subjektu v deň podania žiadosti pod podmienkou, že žiadosť upresňuje, že povolenie sa vydáva bez náhrady, a že ak sa uplatňujú vývozné poplatky v čase, keď sa prijíma vývozné vyhlásenie, tieto poplatky sa uplatňujú na príslušné výrobky. V žiadosti a vo vydanom vývoznom povolení sa v takom prípade v oddiele 20 uvádza jedno zo znení prílohy Ia.“
3.
Do článku 12 písm. c) sa dopĺňa tento bod iii):
„iii)
3 EUR za tonu pri výrobkoch, na ktoré sa vzťahuje článok 8 ods. 3.“
4.
Za prílohu I sa príloha k tomuto nariadeniu vkladá ako príloha Ia.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 27. januára 2009